b'\n_START_ARTICLE_\nB\xc3\xb6rte\n_START_SECTION_\nMladost\n_START_PARAGRAPH_\nZgodovinski podatki o B\xc3\xb6rtinem \xc5\xbeivljenju so zelo skopi. Nekaj malega je zapisano v Tajni zgodovini Mongolov, najstarej\xc5\xa1em ohranjenem literarnem delu v mongolskem jeziku, ki je nastalo po D\xc5\xbeingiskanovi smrti leta 1227, sicer pa o njej med Mongoli kro\xc5\xbeijo \xc5\xa1tevilne legende._NEWLINE_Rojena je bila okrog leta 1162. Njen o\xc4\x8de Dej Sej\xc4\x8denu je bil poglavar plemena Ungiratov. Njeno pleme je bilo v prijateljskih odnosih s plemenom Kijadov, kateremu je pripadal Temud\xc5\xbein, kasnej\xc5\xa1i D\xc5\xbeingiskan._NEWLINE_Podrobnosti o tem, kako sta se spoznala in poro\xc4\x8dila, niso znane. Kmalu po poroki so jo ugrabili sovra\xc5\xbeni Merkiti in jo kot vojni plen podarili poglavarjevemu bratu \xc4\x8cilger Bokeju. V ujetni\xc5\xa1tvu je ostala osem mesecev, dokler je ni Temud\xc5\xbeinu s pomo\xc4\x8djo Vang kana in D\xc5\xbeakuka uspelo re\xc5\xa1iti. Nekateri poznavalci trdijo, da je bil ta dogodek prelomnica v Temud\xc5\xbeinovem \xc5\xbeivljenju, ki ga je privedla na pot velikega osvajalca._NEWLINE_Rodila je \xc5\xa1tiri sinove in pet h\xc4\x8dera, ki so skupaj s potomci tvorili vladajo\xc4\x8do elito Mongolskega cesarstva. Najstarej\xc5\xa1ega sina D\xc5\xbeo\xc4\x8dija je rodila kmalu po vrnitvi iz ujetni\xc5\xa1tva, kar je med Mongoli vzbudilo dvome v Temud\xc5\xbeinovo o\xc4\x8detovstvo. Kakorkoli \xc5\xbee, Temud\xc5\xbein je D\xc5\xbeo\xc4\x8dija priznal za svojega prvorojenega sina, zaradi dvomov o njegovem poreklu pa niti njemu niti njegovim otrokom ni priznal neposrednega nasledstva svojega cesarstva._NEWLINE_Po Temud\xc5\xbeinovi izvolitvi za velikega kana - D\xc5\xbeingiskana, so B\xc3\xb6rte kronali za veliko cesarico Mongolskega cesarstva. Med D\xc5\xbeingiskanovimi vojnimi pohodi je ostajala v zaledju in pomagala njegovemu bratu Tem\xc3\xbcgeju pri upravljanju dr\xc5\xbeave. B\xc3\xb6rte in D\xc5\xbeingiskanova mati Hoelun sta bili D\xc5\xbeingiskanovi najbolj zaupni svetovalki.'